O‘zbekistonda ZF-UZ-VAC2001 vaksinasining dastlabki partiyasi ishlab chiqarildi

30-sentabr kuni Jurabek Laboratories MChJ qo‘shma korxonasi tomonidan ishlab chiqarilgan o‘zbek-xitoy vaksinasining 1 458 820 dozasi O‘zbekiston Sanitariya-epidemiologik osoyishtalik va jamoat salomatligi xizmati vakillariga topshirildi. Bu haqda Farmatsevtika tarmog‘ini rivojlantirish agentligi xabar berdi.

Ma’lum qilinishicha, hozirgi kunda korxona tomonidan jami 7 million doza vaksina ishlab chiqarilgan. Ularning keyingi dozalari bosqichma-bosqich emlash punktlariga yetkazib beriladi.
Ma’lumot uchun, Jurabek Laboratories tomonidan mazkur vaksinani ishlab chiqarish Xitoyning Anhui Zhifei Longcom Biopharmaceutical Co. Ltd. kompaniyasi bilan imzolangan hamkorlik shartnomasi doirasida amalga oshirilmoqda.

Bundan avval O‘zbekistonda birinchi bosqichda 2 million doza “Sputnik V” va 10 million doza o‘zbek-xitoy vaksinasi ishlab chiqarilishi hamda O‘zbekistonda “Sputnik V” vaksinasining birinchi partiyasi ishlab chiqarilgani haqida xabar berilgandi.
Ma’lumot uchun, ZF-UZ-VAC2001 vaksinasi Xitoy Fanlar akademiyasi Mikrobiologiya instituti hamda O‘zbekiston Innovatsion rivojlanish vazirligi huzuridagi Ilg‘or texnologiyalar markazi va SSV Virusologiya ilmiy-tadqiqot instituti bilan hamkorlikda Zhifei Longcom Biopharmaceutical kompaniyasi tomonidan yaratilgan. Mazkur vaksina III faza klinik sinovlari natijalariga ko‘ra, 3-dozadan so‘ng vaksinaning samaradorligi barcha shtammlar uchun umumiy 81,76 foiz, “britancha” shtammga qarshi esa 92,93 foizni tashkil etgan.
 Ma’lumotlar monitoringi bo‘yicha mustaqil qo‘mita 3 yoshdan katta bolalarni ham ZF-UZ-VAC2001 vaksinasi bilan emlashni ma’qulladi
Eslatib o‘tamiz, avgust oyi oxirida O‘zbekiston hukumati Jurabek Laboratories kompaniyasida ishlab chiqarilgan ZF-UZ-VAC2001 va “Sputnik V” vaksinalarini davlat ro‘yxatidan o‘tkazishga ruxsat bergan edi.